АҞӘА, ԥхынгәы 6 — Sputnik, Бадраҟ Аҩӡба. Аԥсны аоппозициатә мчрақәа ахьеизаз Аҩныҵҟатәи аусқәа рминистррахь днеиит атәыла Ахада Рауль Ҳаџьымба.
Еизаз дҵаны иқәдыргылоит Аҩныҵҟатәи аусқәа рминистр Леонид Ӡаԥшьба иусурҭа ҭыԥ аанижьырц. Атәыла Ахада иӡбра иазымԥшыкәа урҭ ахыбра иажәлеит.
Аҩныҵҟатәи аусқәа рминистрра ахыбрахь инаргеит агәыԥ ҷыда. Урҭ ауаа ахыбра аҩныҵҟа рыҩналара аԥдырҟәҟәаауеит.
Аоппозициаа ррезолиуциаҟны иарбоуп аҳәынҭқарратә телехәаԥшраҿы ажәа аиура, Ауаажәларратә хылаԥшратә хеилак аусура аиҭашьақәыргылара. Уахь аоппозициа алахәылацәагьы алагалатәуп ҳәа арбоуп.
Иара убасгьы дара дҵаны иқәдыргылоит Аҩныҵҟатәи аусқәа рминистр Леонид Ӡаԥшьба имаҵура дамхзарци зыҿҳәара иахыԥахьоу апаспортқәа рыла абжьыҭира азин ҟарҵарци.
Убри инацҵаны дҵаны иқәдыргылоит Урыстәыла аҵакырадгьыл аҿгьы ареферендум амҩаԥгаразы абжьыҭирҭа ҭыԥқәа аартхарц.
Еизаз иазгәарҭеит Леонид Ӡаԥшьба имаҵура аанижьаанӡа ишеимымҵуа.